b'\n_START_ARTICLE_\nFarmacevtska skrb\n_START_PARAGRAPH_\nFarmacevtska skrb (angl. pharmaceutical care) je dejavnost, s katero farmacevt zagotavlja odgovorno zdravljenje z zdravili za optimiziranje kakovosti pacientovega \xc5\xbeivljenja in doseganje pozitivnih kon\xc4\x8dnih izidov zdravljenja. Zasnova farmacevtske skrbi zajema prepoznavanje, re\xc5\xa1evanje in prepre\xc4\x8devanje problemov, povezanih z zdravili in zdravjem z izvajanjem farmacevtskih ukrepanj (farmacevtskih intervencij). Koncept farmacevtske skrbi je v prvi vrsti namenjen skupinam bolnikov, ki so bolj dovzetni za nastanek te\xc5\xbeav, povezanih z zdravili. To so kroni\xc4\x8dni bolniki, bolniki, ki uporabljajo veliko \xc5\xa1tevilo zdravil, starej\xc5\xa1i, mladostniki in otroci. Farmacevtska skrb prispeva k celostni obravnavi bolnika, prispeva pa k racionalnej\xc5\xa1i in varnej\xc5\xa1i uporabi zdravil in s tem tudi k prihrankom v zdravstvu. Po svoji vsebini je koncept farmacevtske skrbi soroden konceptu klini\xc4\x8dne farmacije in nekateri teoretiki ju razlo\xc4\x8dujejo, medtem ko drugi med obema konceptoma ne vidijo bistvenih razlik.\n_START_SECTION_\nZgodovina\n_START_PARAGRAPH_\nFarmacevtska skrb je razmeroma nova lekarni\xc5\xa1ka storitev, ki se je v Zdru\xc5\xbeenih dr\xc5\xbeavah Amerike uveljavila konec 80. let prej\xc5\xa1njega stoletja, v zadnjih petnajstih letih pa se uveljavlja tudi v evropskih lekarnah. Razvoj in uvajanje farmacevtske skrbi podpirata tudi Svetovna zdravstvena organizacija in Evropska skupnost.'